Menez C'homm - Wikipedia

# Menez C'homm

### Diwar Wikipedia, an holloueziadur digor

Menez C'homm a zo un dorgenn, 330 m hec'h uhelded, hag a zo e kornaoueg Breizh. Penn pellañ ar Menez Du eo.
Rannet eo etre kumunioù Dineol, Ploudiern ha Sant-Vig dreist-holl.
Teir uhelenn a zo gant ar menez: ar Yed a vez graet eus an hini uhelañ (330 m), ar Yelc'h eus an eil (298 m) hag ar Minig (248 m).

## [kemmañ] Orin an anv

Dont a ra anv ar menez eus e stumm moarvat, ar ger komm, hag a gaver alies el lec'hanvadurezh keltiek, hag a dalvez ur seurt kib etre daou venez (keñveriañ gant anv Kommanna da skouer). Evit Menez C'homm eo an tamm dinaou a weler etre an daou veg uhelañ.
Ouzh harz ar menez e kaver ar stumm digemm en anv ar gêriadenn Kergoad-Komm.

## [kemmañ] Istor

Anavezet e oa gant merdeerien an Henamzer dre an anv latin Mons occidentalis p'eo un mell arouez-aod. Hervez tud 'zo, evel Léon Fleuriot e c'hallfe bezañ ivez ar Cruc Ochidient meneget gant Nennius (Historia Brittonum, rann 27) hag a ro bevennoù an dachenn roet d'ar Vrezhoned kentañ er pezh a zeuy da vezañ Breizh diwezhatoc'h:
« ... multas regiones a stagno quod est super verticem montis Jovis usque ad civitatem quae vocatur Cant Guic, et usque ad cumulum occidentalem, id est Cruc Ochidient » (...meur a rann-vro etre ar poull a gaver e beg menez Jovis, betek ar gêr a zo anvet Cant Guic, ha betek beg ar menez er c'huzh-heol a zo Cruc Ochidient) (taolit pled eus ar ger cumulum a seblant degas da soñj ar ger komm).

## [kemmañ] Glad

Meurvein a oa war ar menez gwechall, kalzik a zo bet distrujet e-kerzh ar brezel bed diwezhañ. Chom a ra c'hoazh taol-vaen Menez Lie.
War ar Su e kaver ur chapel savet er XVIvet kantved gouestlet da Itron-Varia-Menez-C'homm el lec'h ma veze foarioù e kroaz hentoù Kraozon-Karaez ha Brest-Kemper. Pelloc'h e Su ar menez e kaver ivez al lec'h ma oa sañset peniti sant Kaourintin war barrez Ploudiern. Aze, e kêriadenn Leskobed, ez eus ur chapel vodern dindan anv ar sant.
Eus tu ar gevred, e Sant-Vig, e kaver ur chapel anvet sant Kom, dre heñvelebiezh gant anv ar menez hep mar.

## [kemmañ] Touristerezh

Treuzet eo Menez C'homm gant ar GR 37.

Adtapet diwar "http://br.wikipedia.org../../../m/e/n/Menez_C%27homm_f011.html"

Rummadoù ar bajenn: Menezioù | Menezioù Breizh

##### Views

- Pennad
- Kaozeadenn
- Stumm a-vremañ pe stumm red

##### Klask

##### E yezhoù all

- Français